b'\n_START_ARTICLE_\nMars (mitologija)\n_START_SECTION_\nMitolo\xc5\xa1ke povezave\n_START_PARAGRAPH_\nV gr\xc5\xa1ki mitologiji ga ena\xc4\x8dijo z bogom Aresom, kar pa ne dr\xc5\xbei popolnoma, saj Mars v nasprotju z Aresom ni netil vojn in jih podpihoval ampak je bil bolj zavetnik Rimljanov v vojnah. Mars naj bi bil tudi o\xc4\x8de Romula in Rema in kot tak o\xc4\x8de ustanoviteljev mesta Rim. Njemu posve\xc4\x8deni \xc5\xbeivali sta bili volk in \xc5\xbeolna. _NEWLINE_Mars mitolo\xc5\xa1ko prikazuje dvojnost \xc5\xbeivljenja Rimljanov, ki so bili hkrati kmetovalci in vojaki. Vloga zavetnika kmetov pa je s\xc4\x8dasoma pre\xc5\xa1la z Marsa na boginjo Cerero.\n_START_SECTION_\n\xc4\x8ca\xc5\xa1\xc4\x8denje\n_START_PARAGRAPH_\nMars je imel prvi tempelj na Kapitolu skupaj z Jupitrom in Kvirinom. Kasneje so se templji \xc5\xa1irili po vsem imperiju. Vsak tempelj je bil namenjen eni od vlog, ki jih je Mars imel. Tako so nastajali templji, ki so \xc4\x8dastili Marsa ma\xc5\xa1\xc4\x8devalca, Marsa zavetnika Rima, Marsa zavetnika vojske ..._NEWLINE_Pomembna templja sta nastala tudi na hribu Palatinum ter na Marsovem polju, kjer je nastal tudi voja\xc5\xa1ki poligon.\n_START_SECTION_\nLegenda o \xc5\xa1\xc4\x8ditu\n_START_PARAGRAPH_\nMars naj bi po verovanju nad mesto Rim v znak svoje podpore, vrgel svoj \xc5\xa1\xc4\x8dit, ki naj bi varoval prebivalce pred vdorom sovra\xc5\xbenika. Kralj Numa Pompilij je dal iz bojazni, da bi bil \xc5\xa1\xc4\x8dit ukraden, izdelati \xc5\xa1e enajst kopij, ki so bile spravljene v sveti\xc5\xa1\xc4\x8du Regia na rimskem Forumu, v katerem so bili spravljeni \xc5\xa1\xc4\x8diti boga Marsa in posve\xc4\x8dene sulice. Vsak vojskovodja je moral pred odhodom na bojni pohod priti v to sveti\xc5\xa1\xc4\x8de in obljubiti Marsu del plena. Naloga rimskega konzula pa je bila stresti sulice in zavpiti: \xc2\xbbMars vigila!\xc2\xab (latinsko \xc2\xbbMars zbudi se!\xc2\xab). Tako je, po verovanju, vojskovodja dobil bo\xc5\xbejo pozornost in za\xc5\xa1\xc4\x8dito.\n_START_SECTION_\nImena posve\xc4\x8dena Marsu\n_START_PARAGRAPH_\nMarsu je posve\xc4\x8deno ime meseca marca, ki je bil v Rimu prvi mesec leta. Tako so izkazali \xc4\x8dast za\xc5\xa1\xc4\x8ditniku mesta. _NEWLINE_Tudi planet Mars nosi ime tega rimskega boga.'